
Antimikrobiālās rezistences ierobežošanas komisijas nolikums
Izdoti saskaņā ar Valsts pārvaldes iekārtas likuma 13.pantu
I. Vispārīgie jautājumi
· 1. Antimikrobiālās rezistences ierobežošanas komisija (turpmāk – komisija) ir konsultatīva institūcija, kas izstrādā un īsteno koordinētu starpdisciplināru pieeju antimikrobiālās rezistences ierobežošanas jomā saskaņā ar principu “Viena veselība”, ietverot cilvēku veselības, dzīvnieku veselības, pārtikas nekaitīguma un vides jautājumus.
· 2. Komisija veicina mērķtiecīgu un koordinētu darbību, lai nodrošinātu efektīvu antimikrobiālās rezistences ierobežošanu un antimikrobiālās rezistences izplatības risku mazināšanu, kā arī piesardzīgu antimikrobiālo līdzekļu lietošanu cilvēkiem un dzīvniekiem saskaņā ar Eiropas Padomes un Eiropas Komisijas, kā arī tās aģentūru, tostarp Eiropas Komisijas starpaģentūru Vienas veselības darba grupas, Pasaules Veselības organizācijas un Pasaules Dzīvnieku veselības organizācijas vadlīnijām un ieteikumiem par antimikrobiālās rezistences ierobežošanu un starpsektoru sadarbību, kā arī piesardzīgu antimikrobiālo līdzekļu patēriņu.
II. Komisijas funkcijas, uzdevumi un tiesības
· 3. Komisijas funkcijas ir:
· 3.1. izstrādāt komisijas iekšējās komunikācijas sistēmu ar iesaistītajiem pārstāvjiem un ekspertiem, kā arī ieteikumus ārējai komunikācijai par komisijā pieņemtajiem lēmumiem;
· 3.2. izvirzīt prioritāros jautājumus antimikrobiālas rezistences un piesardzīgas antibiotiku lietošanas jomā, izstrādāt priekšlikumus un ieteikumus to risināšanai;
· 3.3. izvērtēt Antimikrobiālās rezistences ierobežošanas un piesardzīgas antibiotiku lietošanas plānā "Viena veselība" (turpmāk – plāns) paredzētos pasākumus, sniegt ieteikumus tā pilnveidei, kā arī izvērtēt pasākumu ieviešanu;
· 3.4. izvērtēt Slimību profilakses un kontroles centra pārskatā minēto informāciju par antimikrobiālās rezistences situāciju, tendencēm un dinamiku, un izlietoto antimikrobiālo līdzekļu apjomu saskaņā ar principu “Viena veselība” un sniegt priekšlikumus tā pilnveidei;
· 3.5. izstrādāt ieteikumus jauniem antimikrobiālās rezistences ierobežošanas pasākumiem politikas plānošanai;
· 3.6. izstrādāt ieteikumus antimikrobiālās rezistences ierobežošanas pasākumu pētniecībai;
· 3.7. veidot un koordinēt ad hoc darba grupas.
· 4. Komisijas uzdevumi ir:
· 4.1. noteikt komisijas divu gadu darbības prioritātes;
· 4.2. reizi divos gados veikt komisijas darba pašnovērtējumu;
· 4.3. izvērtēt tiesību aktus un tiesību aktu projektus antimikrobiālās rezistences un piesardzīgas antibiotiku lietošanas jautājumos un sniegt priekšlikumus visām iesaistītajām ministrijām par nepieciešamajiem grozījumiem;
· 4.4. izvērtēt starpnozaru komunikācijas sistēmas efektivitāti un sniegt priekšlikumus tās pilnveidošanai;
· 4.5. iesaistīties Pasaules Veselības organizācijas rīkotos Pasaules Antibiotiku nedēļas un Eiropas Antibiotiku dienas pasākumos;
· 4.6. iesaistīties un sniegt priekšlikumus darba kārtībai starpnozaru konferencei par antimikrobiālo rezistenci, lai veidotu plašu dialogu un sadarbību, lai izvērtētu vajadzības un apmainītos ar informāciju ar attiecīgajām ieinteresētajām personām visās nozarēs;
· 4.7. ik gadu izvērtēt nepieciešamību aktualizēt plānu un koordinēt tā aktualizāciju saskaņā ar attiecīgās iestādes norādījumiem un aktuālajiem jautājumiem;
· 4.8. koordinēt un veicināt prioritāšu noteikšanu plānā;
· 4.9. sekot līdz plāna īstenošanai un koordinēt ziņojuma par progresu sagatavošanu iesniegšanai Ministru kabinetā;
· 4.10. izvērtēt un sniegt priekšlikumus par plānā iekļauto prioritāro pasākumu izpildei nepieciešamo finansējumu un tā avotiem;
· 4.11. izvērtēt pētniecības prioritātes, lai veicinātu antimikrobiālās rezistences  ierobežošanu.
· 5. Komisija ne retāk kā vienu reizi gadā organizē informācijas apmaiņas pasākums, kurā uzaicina pārstāvjus no šādām iestādēm un institūcijām:
· 5.1. VSIA "Bērnu klīniskā universitātes slimnīca";
· 5.2. SIA "Rīgas Austrumu klīniskā universitātes slimnīca";
· 5.3. biedrības "Latvijas Medicīnas mikrobiologu asociācija";
· 5.4. biedrības "Latvijas Ģimenes ārstu asociācija";
· 5.5. biedrības "Latvijas Lauku ģimenes ārstu asociācija";
· 5.6. Pasaules Veselības organizācijas reģionālā biroja;
· 5.7. Valsts augu aizsardzības dienesta;
· 5.8. Valsts izglītības attīstības aģentūra
· 5.9. SIA "Latvijas Lauku konsultāciju un izglītības centrs";
· 5.10. Latvijas Zinātnes padomes;
· 5.11. VSIA "Paula Stradiņa klīniskās universitātes slimnīca";
· 5.12. Lauku atbalsta dienesta;
· 5.13. Izglītības un zinātnes ministrijas;
· 5.14. biedrības "Lauksaimnieku organizāciju sadarbības padome";
· 5.15. biedrības "Zemnieku saeima"
· 6. Komisija ir tiesīga:
· 6.1. pieprasīt un saņemt no valsts un pašvaldību iestādēm, institūcijām, biedrībām un nodibinājumiem tās darbībai nepieciešamo informāciju, ja attiecīgā informācija nav konfidenciāla vai ierobežotas pieejamības;
· 6.2. pieaicināt kā ekspertus pārstāvjus no citām iestādēm, institūcijām, biedrībām un nodibinājumiem.
III. Komisijas sastāvs
· 7. Komisijas sastāvu apstiprina Ministru kabinets.
· 8. Komisijas sastāvā ir pārstāvji no:
· 8.1. Veselības ministrijas;
· 8.2. Zemkopības ministrijas;
· 8.3. Klimata un enerģētikas ministrijas;
· 8.4. Slimību profilakses un kontroles centrs;
· 8.5. Zāļu valsts aģentūras;
· 8.6. Veselības inspekcijas;
· 8.7. Nacionālā veselības dienesta;
· 8.8. Pārtikas un veterinārā dienesta;
· 8.9. Pārtikas drošības, dzīvnieku veselības un vides zinātniskā institūta “BIOR”;
· 8.10. VSIA "Paula Stradiņa Klīniskās universitātes slimnīcas" klīniski metodiskās vadības kompetences centra antimikrobiālās rezistences jomā (turpmāk - kompetences centrs);
· 8.11. Laboratorijas, kas nodrošina nacionālās mikrobioloģijas references laboratorijas uzdevumus;
· 8.12. biedrības "Latvijas Veterinārārstu biedrība";
· 8.13. Latvijas Biozinātņu un tehnoloģiju universitātes Veterinārmedicīnas fakultātes.
· 9. Komisijas sastāvā var tikt deleģēts vairāk kā viens pārstāvis no iestādes vai institūcijas, pārstāvot atšķirīgu darbības jomu.
· 10. Veselības ministrija un Zemkopības ministrija vada komisiju pēc rotācijas principa, ik pēc diviem gadiem, 1.aprīlī, pārņemot komisijas priekšsēdētāja un priekšsēdētāja vietnieka tiesības.
IV. Komisijas darba organizācija
· 11. Komisijas sanāksmes vada priekšsēdētājs, viņa prombūtnes laikā – priekšsēdētāja vietnieks.
· 12. Sanāksmes sasauc komisijas priekšsēdētājs, nosakot sanāksmes laiku, vietu, darba kārtību un uzaicinātos pārstāvjus. Priekšsēdētājs kopā ar priekšsēdētāja vietnieku pirms sanāksmēm sagatavo darba kārtību un citus nepieciešamos dokumentus.
· 13. Darba kārtību un citus dokumentus izsūta divas nedēļas pirms sanāksmes visiem sanāksmes dalībniekiem. Ja nepieciešams papildināt darba kārtību vai dokumentus, informāciju nosūta ne vēlāk kā vienu dienu pirms plānotās sanāksmes.
· 14. Komisijas sanāksmes organizē ne retāk kā vienu reizi ceturksnī.
· 15. Nepieciešamības gadījumā komisijas priekšsēdētājs sasauc ārkārtas sanāksmi. Sanāksmi var sasaukt arī tad, ja to ierosina vismaz divi komisijas pārstāvji. Par ārkārtas sanāksmi komisijas pārstāvjus informē ne vēlāk kā trīs darba dienas pirms plānotās sanāksmes.
· 16. Ja lēmuma pieņemšanai ir nepieciešams plašāks ekspertu atzinums, komisijas priekšsēdētājs vai tā vietnieks ir tiesīgs uz sanāksmi pieaicināt nepieciešamos ekspertus.
· 17. Komisija ir lemttiesīga, ja tās sanāksmē piedalās vairāk nekā puse no tās pārstāvjiem. Ja komisijas pārstāvis nevar piedalīties sanāksmē, viņš rakstiski var pilnvarot piedalīties citu attiecīgās institūcijas pārstāvi, par to informējot komisijas priekšsēdētāju vai tā vietnieku.
· 18. Komisijas lēmumus pieņem ar vienkāršu balsu vairākumu, atklāti balsojot. Ja balsu skaits sadalās vienādi, izšķirošā ir komisijas priekšsēdētāja balss.
· 19. Komisijas priekšsēdētājs atsevišķu jautājumu risināšanai var veidot ad hoc darba grupas, kuru sastāvā iekļautie pārstāvji nodrošina konkrētā jautājuma tālāku virzību. Darba grupu vada tās koordinators un par sasniegtajiem rezultātiem ziņo komisijas sanāksmēs.
· 20. Komisijas sanāksmes tiek protokolētas. Protokolus saskaņo ar sanāksmes dalībniekiem.
· 21. Kompetences centrs sadarbībā ar Pārtikas drošības, dzīvnieku veselības un vides zinātnisko institūtu “BIOR” pilda komisijas sekretariāta funkciju.
· 22. Komisijas lēmumiem ir ieteikuma raksturs.

